PERM พุ่งกระฉูดเกือบ 11% โบรกฯเล็งอัพเป้า หลังทะลุแนวต้าน 2.90 บ.
PERM พุ่งกระฉูดเกือบ 11% โบรกฯเล็งอัพเป้า หลังทะลุแนวต้าน 2.90 บ. โดย ณ เวลา 11.36 น. อยู่ที่ 2.94 บาท บวก 0.28 บาท หรือ 10.53% สูงสุด 2.98 บาท ต่ำสุด 2.70 บาท ด้วยมูลค่าซื้อขาย 39.51 ล้านบาท
13 ก.พ. 2561

ผู้สื่อข่าวรายงานว่า ราคาหุ้นบริษัท เพิ่มสินสตีลเวิคส์ จำกัด (มหาชน) หรือ PERM ณ เวลา 11.36 น. อยู่ที่ 2.94 บาท บวก 0.28 บาท หรือ 10.53% สูงสุด 2.98 บาท ต่ำสุด 2.70 บาท ด้วยมูลค่าซื้อขาย 39.51 ล้านบาท

ด้าน “เด็กแนว” บล.เออีซี ระบุในบทวิเคราะห์ (6 ก.พ.) หุ้นกลุ่มเหล็กเคยร้อนแรงมากเมื่อปี 2559 ซึ่งในขณะนั้นราคาเหล็กรีดร้อนในตลาดโลกพุ่งขึ้นแรงตั้งแต่ต้นปีถึงไตรมาส 4 ทำให้ราคาเหล็กในประเทศถีบตัวขึ้น ส่งผลต่อกำไรกับบริษัทที่ทำธุรกิจนี้กลับมาแข็งแกร่งอย่างมาก
โดยจะเห็นได้ว่าหุ้นเหล็กหลายตัวขึ้นแรงอย่างน่าตกใจ และก็จบลงในปี 2560 เนื่องจากเป็นระยะที่ราคาเหล็กนิ่ง ชะลอตัว กำไรของบริษัทจึงไม่ได้เพิ่มขึ้น เพราะส่วนต่าง Margin คงที่นั่นเอง ถึงชั่วโมงนี้ Cycle ของเหล็กส่อแววจะกลับมาอย่างแรง เพราะพี่จีนทยอยปิดโรงเหล็กที่ก่อมลพิษไปจำนวนมาก ทำให้ราคาเหล็กดีดตัวขึ้นเร็ว แค่ต้นปี 2561 ราคาเหล็กรีดร้อนก็พุ่งสูงสุดในรอบ 6 ปีแล้ว
ดังนั้นประเมินไว้ก่อนล่วงหน้าว่าปีนี้จะเป็นปีที่ร้อนแรงของหุ้นกลุ่มนี้อีกครั้งหนึ่ง ประกอบกับมีค่า PE ค่อนข้างต่ำ โดย PERM มีค่าพีอีเพียง 7.7 เท่า ของถูก กำไร Turnaround  แบบนี้ ตลาดที่กำลังหัวปักจากหุ้นใหญ่ จะทำให้หุ้นเล็กมี Story ถูกกลับมาควงอีกครั้ง มองกราฟ PERM ถึงจุดรับ และ Oversold มองแนวโน้มการดีดตัว 2.90 บาทมีลุ้น ถ้าไปได้จะยืนยันการกลับมาของแนวโน้มราคาอีกครั้ง สะสมกันไว้ หรือจะเก็งกำไรไปก่อนไม่ว่ากัน